दीवार पर लिखी यह इबारत संघ-कुनबे ने पढ़ ली है। नरेंद्र भाई और अमित भाई अभी यह सच स्वीकार करने को तैयार नहीं हैं। लेकिन बाकी भाजपा को इसका अहसास हो गया है। अधिकारिक तौर वह भले ही इस इबारत की अनदेखी कर रही हो, मगर भीतर-ही-भीतर चिंता की लपटें बढ़ती जा रही हैं। विपक्ष की एकजुटता पर सब की निगाहें हैं। सबसे ज़्यादा नरेंद्र भाई की। इसीलिए कर्नाटक के चुनाव में उन्होंने राहुल गांधी को पानी पी-पी कर गांव का दबंग बताया। लेकिन सबसे आगे अपनी बाल्टी रख देने का ज़ुमला बूमरेंग कर गया। लोगों को वे दिन याद आ गए, जब नरेंद्र भाई अपने तमाम राजनीतिक गुरुजन को लात मार कर परे ठेल रहे थे और प्रधानमंत्री बनने की ललक में पूरी भाजपा को लील गए थे। छाती फुला कर जिस तरह उन्होंने अपनी बाल्टी सबसे आगे रख दी थी, वह किसने नहीं देखा था?